Sētas iela (Rīga)
Šis raksts ir par ielu Rīgā. Par citām jēdziena Sētas iela nozīmēm skatīt nozīmju atdalīšanas lapu. Sētas iela ir iela Rīgā, Kurzemes rajonā, Āgenskalnā. Sētas iela sākas krustojumā ar Kalnciema ielu un beidzas krustojumā ar Meža un Nometņu ielu, kas ir ielas turpinājums Āgenskalna virzienā. Kopējais ielas garums ir 158 metri, tā sastāv no divām braukšanas joslām un ir klāta ar asfalta segumu. Iela gandrīz visā garumā kalpo kā gājēju un velosipēdu ceļš, izņemot posmu no Kalnciema ielas līdz iebrauktuvei Rīgas Tehniskās universitātes Inženierekonomikas un vadības fakultātes autostāvvietā. No ielas beigām, Meža un Nometņu ielas krustojuma, atstāta iespēja autotransportam piebraukt iebrauktuvei teritorijā starp ēkām Sētas ielā 1 un Sētas ielā 3, savukārt autotransporta caurbraukšanu ielā ierobežo aiz Rīgas Tehniskās universitātes Inženierekonomikas un vadības fakultātes autostāvvietas vārtiem pie Sētas ielas 1 uzstādītie puķpodi. Atbilstoši Rīgas valstspilsētas pašvaldības ielu kategorijām tā iekļauta 3. ielu uzturēšanas klasē — mazākas nozīmes, rajona ielas.